АмалышIур къыотэжьы | Адыгэ Макъ\nАвтор: Редакция\t/ 13.07.2018\t/ КУЛЬТУРЭР, КЪЭБАРЫКlЭХЭР\t/\nАдыгэ Республикэм изаслуженнэ артисткэу КIыкI Софие лъэпкъ искусствэм ехьылIэгъэ пчыхьэ­зэхахьэхэм зэрахэлажьэрэм, имурадхэм къатедгъэгущыIэ тшIоигъоу «Адыгэ макъэм» ире­дак­цие тыщыIукIагъ.\n— Санкт-Петербург, Москва ащыкIогъэ зэхахьэхэр адыгэ куль­турэм фэгъэхьыгъагъэх, — къытиIуагъ С. КIыкIым. — Адыгэ Рес­публикэм и Представительствэу Урысыем и Президент дэжь ренэу щыIэм щыкIогъэ зэхахьэр еджапIэ сфэхъугъэу сэлъытэ.\n— КъызэрэпIорэмкIэ, Iоф­тхьабзэр гъэшIэгъон хъугъэ.\n— ОшIа, Москва урагъэблэ­гъа­гъэу лъэпкъ зэфэшъхьафхэм ис­кусствэм ыбзэкIэ уадэгущыIэ зыхъукIэ, псынкIэу уагурыIо пшIои­гъощт. Адыгеим икомпозитор цIэрыIоу, дунаим щашIэу Нэхэе Аслъан иоперэ щыщ едзы­гъор Москва къыщысIуагъ. СызыгъэгушIуагъэр Нэхэе Аслъан июбилей пчыхьэзэхахьэ мыгъэ Мыекъуапэ зэрэщыкIощтым зэ­рэщыгъуазэхэм изакъоп, иконцертхэр Урысыем ишъолъырхэм, IэкIыб къэралыгъохэм зэращыкIохэрэм нэбгырабэ къазэрэ­кIэуп­чIагъэр ары.\n— Лъэпкъ искусствэм зызэриушъомбгъурэр дунэе къэбар хъугъэ.\n— Адыгэ Республикэм культурэмкIэ и Министерствэ, Iофым ыгъэгумэкIыхэрэм тапэкIи нахьыбэкIэ тащэгугъы. Тилъэпкъ, тиреспубликэ якультурэ ымакъэ чы­жьэу дгъэIуныр зэдытиIоф.\n— Москва уипчыхьэзэхахьэ зэрэщыкIуагъэр дискым тетхагъэу слъэгъугъэ. Орэдхэм сигуапэу сядэIугъ, къашъохэри да­хэу къашIыгъэх.\n— Сэмэгу Гощнагъо иорэдэу «Гупшысэр», Андзэрэкъо Чеслав ыусыгъэу «Адыгэ шъуашэр», ижъы­рэ лъэпкъ орэдхэр къэсIуагъэх. Ансамблэм хэт къэшъуа­кIо­хэм пчыхьэзэхахьэр къагъэ­баигъ.\n— Романсхэр, классикэм хэ­хьэгъэ произведениехэр уирепертуар хэтых.\n— Сэнэхьатэу къыхэсхыгъэм елъытыгъэу ситворчествэ нахь гъэшIэгъон зэрэсшIыщтым сы-пылъ. Адыгэ орэдхэр япчъагъэкIэ нахьыбэ хъухэу къэсIощтых — ар пшъэрылъ зыфэсшIыжьыгъ.\n— Адыгэ Хасэу Санкт-Пе­тербург щызэхащагъэм ипащэу Хьамхъокъо Бислъан сигъэгу­шхуагъ, IэпыIэгъу къысфэхъугъ. Адыгэ культурэм ипчыхьэзэхахьэ Ленинград хэкум щыпсэухэрэ тилъэпкъэгъухэр къэкIуагъэх, урыс­хэри, нэмыкIхэри залым чIэсыгъэх.\n— Зэхахьэм нахь игъэкIотыгъэу къытегущыIэба?\n— Пшызэ, Адыгэ Рес­публикэм язаслуженнэ артисткэу Лъэ­цэр Ри­мэ Тэхъутэмыкъуае ис­кусствэхэмкIэ кIэлэцIыкIу еджапIэу дэтым Iоф щешIэ. Санкт-Петербург щыкIогъэ зэхахьэм Римэ къезгъэблэгъагъ, иорэдхэмкIэ къе­дэIу­гъэхэр ыгъэгушIуагъэх. Адыгэ Републикэм и Лъэпкъ театрэ иартистэу Нэхэе Адами ти­зэхахьэ хэлэжьагъ, иIэпэIэсэныгъэ къыгъэлъэгъуагъ.\n— Къыхэбгъэщмэ пшIоигъор, адыгэмэ зэраIоу, «Узэкъотмэ – улъэш».\n— Ары. Сыгу укъигущыIыкIыгъ. Адыгеим иартистхэр, Адыгэ Хасэм хэтхэр тапэкIи зэкъоу­цощтхэу сэгугъэ.\n— Ленинград хэкум гукIэ къыфэдгъэзэжьы сшIоигъу. Творческэ купхэм икъоу ацIэ къетIуагъэп.\n— БзэпсхэмкIэ орэдышъор зыгъэжъынчырэ купэу «Летания» зыфиIорэм нэбгыри 4 хэт. Къа­шъом итеатрэу «Нартым» иIоф­шIэн сэри сыхэлажьэ. Адыгэ Рес­публикэм искусствэхэмкIэ изаслуженнэ IофышIэшхоу, Къэ­бэртэе-Бэлъкъарым щапIугъэу ЕмкIуж Андзор режиссерэу тиI. Тилъэпкъ ишэн-хабзэхэр зэха­хьэхэм къащыдгъэлъэгъонхэм фэшI искусствэр тиIэубытыпI.\nПэсэрэ орэдэу «Си Къэсэир» къасIо зыхъукIэ, тилъэпкъ ифольклор зэрэбаим кIуачIэ къысхелъхьэ. Адыгеим икомпозиторхэм аусыгъэ орэдхэр нахьыбэрэ зэха­хы ашIоигъоу нэбгырабэ къысIокIэ. Лъэцэр Римэ Натхъо Джанхъот иорэдэу «Дахэ сидунай» зыфи­Iорэр къызэриIогъэ шIыкIэм ыгъэ­гушIуагъэхэр къытIокIэх, зичэзыу зэхахьэхэм къяжэх.\n— Артист цIэрыIоу Бэгъ Сэид ымакъи Адыгэ Хасэм ипчыхьэзэхахьэ щыIугъ.\n— Усэхэм ар къяджагъ. ГукIэгъум, цIыфым шэн-хэбзэ дахэу зэрихьэрэм щыIэныгъэр къызэригъэдахэрэм яхьылIэгъэ усэу стхы­гъэр Бэгъ Сэид дискым тыри-­\n— ЕмкIуж Андзор фильмэу тырихырэм ухэлажьэ. Ащ зи къепIолIэщтба?\n— Дзыбэ Саныетрэ ЕмкIуж Андзоррэ усэр зэдаусыгъ, орэдышъор лъэпкъым ий. Налщык, Москва, Санкт-Петербург ащытырахырэ фильмэу «Ялажьэп» зыфиIорэр шIэхэу къагъэлъэгъощтэу сэгугъэ.\n— Уигухэлъ благъэхэр къытаIохэба.\n— Ансамблэу «Ислъамыем» ихудожественнэ пащэу, композиторэу Нэхэе Аслъан июбилей пчы­хьэзэхахьэу Мыекъуапэ щыкIощтым сыхэлэжьэщт, оперэм щыщ едзыгъохэр къэсIощтых. Адыгэ композиторхэм япроиз­ведениехэр, ижъырэ лъэпкъ орэд­хэр нахьыбэрэ сирепертуар ­хэзгъахьэ сшIоигъу, концертхэр къэ­­стыщтых.\n— Уимурадхэр къыбдэхъунхэу тыпфэлъаIо.\nСурэтым итыр: КIыкI София.